Florin Piersic a început procedurile de kinetoterapie si recuperare medicală. Anunțul medicilor de la Spitalul Foişor
Evoluţia stării de sănătate a actorului Florin Piersic, supus joi unei intervenţii pentru scoaterea unei proteze de genunchi care i-a provocat o infecţie severă, este lent favorabilă, anunţă miercuri reprezentanţii Spitalului Foişor.
Reprezentanții unității medicale au precizat că acesta a început procedurile de kinetoterapie si recuperare medicală.
„Evaluarea pacientului Florin Piersic, făcută în dimineaţa de 15.05.2024, de către echipa medicală, arată o evoluţie lent favorabilă. Pacientul a început procedurile de kinetoterapie si recuperare medicală”, anunţă unitatea sanitară într-un comunicat.â
Marţi, reprezentanţii spitalului anunţat că starea generală a lui Florin Piersic se ameliorează, iar parametrii biologici inflamatori înregistrează o scădere faţă de ziua precedentă.Medicul Adrian Marinescu, director medical la Institutul Naţional de Boli Infecţioase ”Matei Balş” din Bucureşti, a precizat marţi seară, la Medika Tv, după ce o echipă medicală a făcut o evaluare a lui Florin Piersic, că starea de sănătate a actorului este una bună, că pacientul nu numai că se ridică singur la marginea patului, ci cu sprijin se poate ridica în picioare, iar medicii sunt încrezători, însă, totuşi, este un pacient fragil care poate pune probleme, având în vedere în primul rând vârsta înaintată şi bolile cronice pe care le are.
Florin Piersic, în vârstă de 88 de ani, a fost transferat joi la Spitalul ”Foişor”, unde i-a fost scoasă proteza de la genunchi, considerată sursa principală a infecţiei grave care a determinat internarea acestuia la Spitalul Militar din Cluj, în urmă cu câteva zile, ulterior, el fiind trasferat la Institutul Inimii din Cluj Napoca, apoi la Institul Matei Balş din Capitală.
„În urma investigaţiilor efectuate la spitalul nostru, având în vedere starea gravă a pacientului Florin Piersic, s-a constituit o echipă compusă din medici ortopezi, ATI, infectionişti şi medic cardiolog şi s-a decis efectuarea intervenţiei chirurgicale în regim de urgenţă. A fost extrasă proteza de genunchi, s-a practicat asanare extinsă şi implantarea unei proteze tip spacer cu caracter temporar, purtătoare de antibiotic. În prezent pacientul se află în secţia ATI, în stare stabilă”, se arăta într-un comunicat de presă transmis, joi seară, şi semnat de managerul interimar al Spitalului Foişor.